text: Vejle-film indstillet til fornem pris
  19 december 2017 kl. 10.11
  Filmen 'Gælden' optaget og produceret i Vejle, og med prominente skuespillere som Bjarne Henriksen og Kurt Ravn i hovedrollerne er indstillet til en af den danske filmverdens fornemste priser - Robert Prisen.
  'Gælden' er indstillet til Robert Prisen 2018, som uddeles 4. februar 2018 i København.
  I filmen 'Gælden' er Michael endelig ved at få styr på sin tilværelse, da storebroren Johnny uventet dukker op.  Johnny skylder penge til nogen mennesker, der tager ekstreme midler i brug, når en gæld skal inddrages.
  Michael vil helst holdes ude, men da han mærker Johnnys desperation, går han modvilligt med til at hjælpe. Men man skaffer ikke så mange penge på så kort tid uden at få beskidte hænder.
  Det er tre folk fra Vejle, som står bag filmen. Producerne Preben Steen Nielsen og Claus Thomsen samt instruktør Stefan Kjær Olsen. 
  Filmen er også optaget i Vejle, og det er folk fra Vejle, som har stået for en del af finansieringen. Blandt andet Vejle Kommune har givet tilskud på 50.000 kroner.
  Gælden havde premiere 23. september, og er blevet vist i 23 biografer landet over.
  
  